কিন্তু যেভাবে এই নির্বাচনে শিশু-কিশোর, যুবা, বৃদ্ধ জড়িয়ে পড়বে, তাতে জনজীবন রাজনীতির মধ্যে হারিয়ে যাবে। পাড়ায় পাড়ায় নির্বাচনকে কেন্দ্র করে যে অফিসগুলো হবে, সেগুলো একেকটি বিনোদন কেন্দ্রে পরিণত হবে। হৈ-হুল্লোড়, মিছিল-মিটিং, বিনামূল্যে চা-সিগারেট-পান এবং নাশতার আয়োজনে মুখর হয়ে উঠবে। একটা পর্যায়ে গিয়ে উত্তেজনা বাড়তে থাকবে, সেই উত্তেজনার জোয়ারে ভাসতে থাকবে এলাকার মানুষ। নানা ধরনের প্রতিশ্রুতিতে উজ্জ্বল হয়ে উঠবে এলাকাবাসী। যেহেতু মনোনয়ন এখনও চূড়ান্ত হয়নি, তাই সবার দৃষ্টি কেন্দ্রের দিকে। কেন্দ্র থেকে যার ওপর করুণা বর্ষিত হবে, জল্পনা-কল্পনা শেষে তাকে নিয়েই চলবে সমর্থকদের নির্বাচনী কর্মকাণ্ড। অন্যদের কেউ কেউ ঘরে ফিরে যাবে আবার কেউ কেউ ভিন্নমাত্রায় কাজ শুরু করবে। এটি গেল নির্বাচনকে কেন্দ্র করে একটি সাধারণচিত্র। এই সময়েও জ্ঞানের অন্যান্য মাত্রা কমতে থাকে। সংস্কৃতি চিন্তা, বিজ্ঞান চিন্তা; মানবকল্যাণমূলক চিন্তা ক্রমেই দূরাগত হয়ে ওঠে।